  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Удмуртиын ӧнер устолыкъя «Мастер года», «Лучший учитель родного языка и родной литературы», «Сердце отдаю детям», «Учитель года» огъяросси вожвылъяськонъёслэн улосвыл люкетазы вормисьёсты данъязы. Сӥё-дано ужрад 20-тӥ куартолэзе Ижкарысь 8 номеро школаын ортчиз. Со сярысь элькун тӧролэн но кивалтэтлэн пресс-службаез ивортӥз. « Удмуртиын жадёнэз валасьтэм, ӟеч сюлэмо но бадӟым ужез быдэсъясь 32 сюрслэсь трос дышетӥсьёс. 2023-тӥ ар Россиын Дышетӥсьлэн но наставниклэн ареныз шараямын. Со нош возьматэ, макем дано луо дышетон удысысь ӧнерчиос, макем кулэ соолэн ужзы. Ми адӟиськомы, кызьы та ужлэн данэз будэ, кызьы егитъёс со удысэ лыкто, кызьы трос ар ужасьёс но визьнодасьёс соослы юрттэт сёто. «Учитель года» вожвылъяськон – со ӟеч сям ини, со ужан амалъёсын вошъяськон но, кусыпъёс юнматон но, дышетон удысын выль нимъёсты улӟытон но » Татьяна Чуракова, Удмуртиысь кивалтэтлэн тӧроезлэн воштӥсез «Мастер года» вожвылъяськон куинетӥзэ ортче. Туэ отчы шоръёзо ӧнер дышетсконниосысь 22 дышетӥсьёс пыриськизы. Вормисе Совето Союзлэн Героез Ф. А. Пушина нимо элькун эм колледжысь дышетӥсь Елена Городилова потӥз. Кыкетӥ инты социально-педагогической элькун колледжысь дышетӥсь Юлия Шишкина басьтӥз, куинетӥ – Глазкарысь техникая колледжысь дышетӥсь Марина Караваева. «Лучший учитель родного языка и родной литературы» вожвылъяськонэ куриськон 18 ӧнерчиос сётӥзы. Соос пӧлын нырысетӥ инты Кузебай Герд нимо гимназиысь покчи классъёсты дышетӥсь Наталья Воронова басьтӥз. Юкаменск ёросысь Починка школаысь бигер кылъя дышетӥсь Марьям Арасланова но Ува ёросысь Жужгес школаысь удмурт кылъя но литературая дышетӥсь Светлана Мтрофанова вожвылъяськонлэн лауреатъёсыз луизы. Ватсаса тодон-валанъёс сётӥсь ӧнерчиос пӧлын «Сердце отдаю детям» вожвылъяськонын Ижкарысь таланто пиналъёсты дышетонъя улосвыл центрысь дышетӥсь Савелий Кузнецов вормиз. Озьы ик укмыс номинациосын вормисьёсты шараязы. « Наставникъёслы вазиськеме потэ: вормисьёсмылэн ӧнерлыко азинсконъёссы тӥтэк ӧй луыса. Вожвылъяськонэ пыриськыны дӥсьтыны капчи ӧвӧл, асьме дышетӥсьёсмылэн дӥсьтэмзы но финалозь вуэмзы соослэсь кужмо мотивацизэс но азинскыны мылкыдзэс возьматэ. Пиналъёсмылэн азинсконъёссы понна, асьмелэн азьланез понна тыршемдылы тау! » Светлана Болотникова, Удмуртиысь дышетонъя но тодосъя министр «Учитель года» вожвылъяськонэ 22 мурт пыриськиз. Йылпумъянъёсъя нырысетӥ инты Сарапулысь кылтодонъя 20 номеро гимназиысь историяя дышетӥсь Филипп Мерзляков басьтӥз. Солэн кылъёсызъя, дышетӥсь ас удысаз зэмос ӧнерчи луыны, ас бордаз ужаны но пиналъёслы адӟем карымон луыны кулэ. « Дышетӥсь луыса 2015-тӥ арысен ужасько. Вожвылъяськонъёсы пыриськыса, асме эскерисько, вормыны но азьлань мыныны тыршисько. Эскеронъёс йылпумъяськем бере кӧня ке толэзь интрига возиськиз. Туж тулкымъяськи, но юнме вылымтэ. Мукет пыриськисьёсын эшъяськимы, ваньзы татын зэмос дышетӥсьёс. Соослы но мон азинлык сӥзисько » Филипп Мерзляков, Сарапулысь кылтодонъя 20 номеро гимназиысь историяя дышетӥсь Вожвылъяськонъёслэн улосвыл люкетазы вормисьёс федерал люкетъёсаз пыриськозы, соос сӥзьыл ортчозы. Тодэ вайытом, 2022-тӥ арын Ижкарысь Кузебай Герд нимо йӧскалык гимназиысь историяя но обществознаниея дышетӥсь Артём Малинин «Учитель года России – 2022» огъяросси вожвылъяськонын «За мастерство в использовании информационно-телекоммуникационных технологий в школе» номинацын вормиз.  Тегъёс: дышетӥсьёс вожвылъяськон Удмуртия  